Τάρτα φράουλα με κρέμα βανίλιας
Το απόλυτο ανοιξιάτικο γλυκό που εντυπωσιάζει πάντα μικρούς και μεγάλους.
200 γρ. βούτυρο αγελάδας παγωμένο, από το ψυγείο, σε μικρά κομματάκια, 100 γρ. (3/4 κούπας) ζάχαρη άχνη, 1 μεσαίο αυγό, 220 γρ. (1 + 3/4 κούπας) αλεύρι για όλες τις χρήσεις, 100 γρ. (1 κούπα) αμύγδαλα λευκά, αλεσμένα σε σκόνη (βρίσκουμε και έτοιμη αμυγδαλόσκονη σε μεγάλα σούπερ μάρκετ, συχνά με το όνομα «αλεύρι αμυγδάλου»), 1 1⁄2 κουτ. σούπας φρέσκο γάλα, πλήρες, 1 πρέζα αλάτι, 500 γρ. (2 1⁄2 κούπες) φρέσκο γάλα, πλήρες, 75 γρ. (2/5 κούπας) κρέμα γάλακτος με 35% λιπαρά, 1 λοβός βανίλιας (τον χαράζουμε κατά μήκος στη μέση και με ένα μαχαιράκι ξύνουμε και παίρνουμε τα σποράκια από το εσωτερικό του), 7 κρόκοι αυγών, 130 γρ. (2/3 κούπας) ζάχαρη λευκή, κρυσταλλική, 40 γρ. (1/3 κούπας) κορν φλάουρ, 15 φρέσκες ώριμες φράουλες, όσο πιο μικρές βρούμε, καθαρισμένες, 1 κουτ. γλυκού ξύσμα λεμονιού
Για να φτιάξουμε την τάρτα φράουλας με κρέμα βανίλιας αρχικά ρίχνουμε όλα τα υλικά για τη βάση στον κάδο του μίξερ πάγκου και ζυμώνουμε με το φτερό μέχρι να φτιάξουμε μια ζύμη ομοιογενή (δεν θέλει πολύ ζύμωμα!). Την τυλίγουμε με διάφανη μεμβράνη και την αφήνουμε στο ψυγείο για τουλάχιστον 1 ώρα, ιδανικά δε για όλο το βράδυ.Προθερμαίνουμε τον φούρνο στους 170°C, στον αέρα. Βγάζουμε τη ζύμη από το ψυγείο, αφαιρούμε τη μεμβράνη και την κόβουμε στη μέση. Κρατάμε τη μισή ζύμη για τη συνταγή και την υπόλοιπη την τυλίγουμε ξανά στην μεμβράνη και τη βάζουμε στην κατάψυξη, για να τη χρησιμοποιήσουμε σε μια άλλη συνταγή. Διατηρείται για 1 μήνα.Τοποθετούμε τη ζύμη μας ανάμεσα σε δύο μεγάλα φύλλα λαδόκολλας και την ανοίγουμε με τον πλάστη σε όσο πιο λεπτό φύλλο μπορούμε (ιδανικά να έχει πάχος μόλις 3-4 χιλιοστά). Τη στρώνουμε σε μια ταρτιέρα διαμέτρου 18-20 εκ., καλύπτοντας και τα τοιχώματα. Κόβουμε με μαχαίρι τα περισσεύματα και την τρυπάμε εδώ κι εκεί με πιρούνι.Στρώνουμε στη ζύμη ένα φύλλο λαδόκολλας και γεμίζουμε την τάρτα μέχρι επάνω με ρύζι ή φασόλια, ώστε να μη φουσκώσει στο ψήσιμο και να μην πέσουν τα τοιχώματα. Ψήνουμε τη βάση για περίπου 15 λεπτά, αφαιρούμε τη λαδόκολλα με το ρύζι και την ψήνουμε σκέτη για άλλα 15 λεπτά, μέχρι να πάρει χρυσαφένιο χρώμα. Ξεφουρνίζουμε.Σε μικρή κατσαρόλα ρίχνουμε το γάλα, την κρέμα γάλακτος και τα σποράκια της βανίλιας και ζεσταίνουμε σε μέτρια προς δυνατή φωτιά, μέχρι να πάρουν βράση.Αποσύρουμε, σκεπάζουμε την κατσαρόλα σφιχτά με μεμβράνη και την αφήνουμε για 10 λεπτά κατά μέρος.Σε ένα μεγάλο μπολ ανακατεύουμε καλά με το σύρμα τους κρόκους και τη ζάχαρη, προσθέτουμε το κορν φλάουρ και ανακατεύουμε για λίγο ακόμη.Αδειάζουμε περίπου το 1/3 του περιεχομένου της κατσαρόλας στο μπολ με τους κρόκους και ανακατεύουμε με το σύρμα. Βάζουμε ξανά την κατσαρόλα με το υπόλοιπο μείγμα στη φωτιά και ζεσταίνουμε μέχρι να πάρει ξανά μία βράση.Τότε χαμηλώνουμε τη φωτιά, προσθέτουμε το μείγμα του μπολ και ανακατεύουμε γρήγορα με το σύρμα, για περίπου 1 λεπτό, μέχρι η κρέμα να δέσει.Αποσύρουμε από τη φωτιά και, αν θέλουμε η κρέμα να είναι πιο λεία, την περνάμε από λεπτό σουρωτήρι τοποθετημένο πάνω από ένα ευρύχωρο μπολ (μπορούμε να παραλείψουμε αυτό το στάδιο αν δεν έχουμε μεγάλο ψιλό σουρωτό και απλώς να αδειάσουμε την κρέμα σε ένα μπολ). Σκεπάζουμε την κρέμα με διάφανη μεμβράνη, την οποία εφαρμόζουμε στην επιφάνειά της για να μη σχηματιστεί κρούστα. Αφήνουμε να κρυώσει εντελώς και στη συνέχεια την αφήνουμε για 2 ώρες στο ψυγείο.Βγάζουμε την κρέμα από το ψυγείο, την ανακατεύουμε πολύ καλά με ένα σύρμα, για να γίνει λεία και απαλή, και την απλώνουμε στην άδεια τάρτα. Στολίζουμε με τις φράουλες, σκορπίζουμε το ξύσμα λεμονιού και σερβίρουμε την τάρτα φράουλας με κρέμα βανίλιας.
Αλεύρι (ζύμες),Αυγά,Φράουλα